युनाइटेडको सहज जित
इङलिस प्रिमियर लिग अन्तर्गत आइतबार म्यानचेस्टर युनाइटेडले एभरटनलाई फराकिलो अन्तरले हराएको छ । युनाइटेड घरेलु मैदानमा ४-० ले विजयी रह्यो ।
म्यानचेस्टर — इङलिस प्रिमियर लिग अन्तर्गत आइतबार म्यानचेस्टर युनाइटेडले एभरटनलाई फराकिलो अन्तरले हराएको छ । युनाइटेड घरेलु मैदानमा ४-० ले विजयी रह्यो ।एन्टोनियो भ्यालेन्सियाले चौथो मिनेटमा उत्कृष्ट गोल गर्दै टोलीलाई अग्रता दिलाए । त्यसपछि केहि सम्हालिएको एभरटनले गोल गर्ने अवसर पाएपनि सदुपयोग गर्न सकेन ।खेलको अन्त्यतिर युनाइटेडले लगातार तीन गोल थप्यो ।८३ औं मिनेटमा हेनरिक मिखितार्यानले दोस्रो गोल गरे । त्यसको पाँच मिनेटपछि  एभरटनकै पूर्व खेलाडी रोमेलु लुकाकु गोल गर्न सफल रहे । अन्तिम मिनेटमा एन्थोनी मार्सियालले पेनाल्टिलाई गोलमा परिणत गर्दै जित पक्का गरे ।अंक तालिकाको शीर्ष दुई स्थानमा रहेका दुवै म्यानचेस्टर क्लबको अंक र गोल बराबर छ । दुवै टोलीले ५ खेलमा ४ जित र १ बराबरीसँगै १३ अंक जोडेका छन् ।